CELEX: 32016D0412
Language: el
Date: 2016-03-17 00:00:00
Title: Εκτελεστική απόφαση (ΕΕ) 2016/412 της Επιτροπής, της 17ης Μαρτίου 2016, με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στον Καναδά [κοινοποιηθείσα υπό τον αριθμό C(2016) 1635]

19.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 74/41
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/412 ΤΗΣ ΕΠΙΤΡΟΠΉΣ
   της 17ης Μαρτίου 2016
   με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στον Καναδά
   
      
         [κοινοποιηθείσα υπό τον αριθμό C(2016) 1635]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1 πρώτη περίπτωση,
   Εκτιμώντας τα ακόλουθα:
   
               (1)
            
            
               Το άρθρο 5 παράγραφος 1 της οδηγίας 2000/29/ΕΚ, σε συνδυασμό με το παράρτημα IV μέρος Α κεφάλαιο I σημείο 2.3 της εν λόγω οδηγίας, προβλέπει ειδικές απαιτήσεις όσον αφορά την εισαγωγή στην Ένωση ξυλείας φράξου (Fraxinus L.) καταγωγής Καναδά.
            
         
               (2)
            
            
               Ο Καναδάς έχει ζητήσει την αναγνώριση της ισοδυναμίας ενός συνδυασμού διαδικασιών οι οποίες από κοινού επιτυγχάνουν το ίδιο επίπεδο φυτοϋγειονομικής προστασίας με αυτό που διασφαλίζεται βάσει του παραρτήματος IV μέρος Α κεφάλαιο I σημείο 2.3 της οδηγίας 2000/29/ΕΚ.
            
         
               (3)
            
            
               Από τα επίσημα στοιχεία που υπέβαλε ο Καναδάς προκύπτει ότι, μέσω μιας προσέγγισης που στηρίζεται σε ολοκληρωμένα συστήματα και η οποία ακολουθείται κατά την επεξεργασία του ξύλου, ο κίνδυνος προσβολής από Agrilus planipennis Fairmaire έχει εξαλειφθεί.
            
         
               (4)
            
            
               Η εν λόγω προσέγγιση θα πρέπει να συμπληρωθεί με ορισμένες απαιτήσεις όσον αφορά τις εγκαταστάσεις, τους ελέγχους πριν από τις εξαγωγές και την επισήμανση, ώστε να διασφαλιστεί πράγματι η εξάλειψη του ανωτέρω κινδύνου.
            
         
               (5)
            
            
               Ως εκ τούτου, όσον αφορά τις εισαγωγές από τον Καναδά οι εν λόγω διαδικασίες θα πρέπει να αναγνωριστούν ως εναλλακτική επιλογή έναντι των προβλέψεων του παραρτήματος IV μέρος Α κεφάλαιο I σημείο 2.3 της οδηγίας 2000/29/ΕΚ.
            
         
               (6)
            
            
               Προκειμένου να διασφαλισθεί ο αποτελεσματικός έλεγχος, καθώς και η παρακολούθηση των εισαγωγών ξυλείας φράξου και των περιπτώσεων μη συμμόρφωσης στο πλαίσιο των εν λόγω εισαγωγών, θα πρέπει να καθοριστούν απαιτήσεις σχετικά με τα φυτοϋγειονομικά πιστοποιητικά, την ενημέρωση σχετικά με τις εισαγωγές και την κοινοποίηση των περιπτώσεων μη συμμόρφωσης.
            
         
               (7)
            
            
               Δεδομένης της εξάπλωσης του επιβλαβούς οργανισμού Agrilus planipennis Fairmaire στη Βόρεια Αμερική, είναι σκόπιμο να περιοριστεί η διάρκεια ισχύος της παρέκκλισης μέχρι τις 31 Δεκεμβρίου 2017.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εξουσιοδότηση πρόβλεψης παρέκκλισης
   Κατά παρέκκλιση από το άρθρο 5 παράγραφος 1 της οδηγίας 2000/29/ΕΚ σε συνδυασμό με το παράρτημα IV μέρος Α κεφάλαιο I σημείο 2.3 της εν λόγω οδηγίας, τα κράτη μέλη δύνανται να επιτρέπουν την εισαγωγή στην επικράτειά τους ξυλείας Fraxinus L. που κατάγεται από ή που έχει υποστεί επεξεργασία στον Καναδά (στο εξής «συγκεκριμένη ξυλεία») η οποία, πριν από την εξαγωγή της από τον Καναδά, πληροί τις προϋποθέσεις που ορίζονται στο παράρτημα της παρούσας απόφασης.
   Άρθρο 2
   Φυτοϋγειονομικό πιστοποιητικό
   1.   Η συγκεκριμένη ξυλεία συνοδεύεται από φυτοϋγειονομικό πιστοποιητικό που έχει εκδοθεί στον Καναδά, σύμφωνα με το άρθρο 13α παράγραφοι 3 και 4 της οδηγίας 2000/29/ΕΚ, με το οποίο πιστοποιείται, κατόπιν ελέγχου, ότι είναι απαλλαγμένη από επιβλαβείς οργανισμούς.
   2.   Το φυτοϋγειονομικό πιστοποιητικό περιλαμβάνει, στη στήλη «Πρόσθετη δήλωση», τα ακόλουθα στοιχεία:
   
               α)
            
            
               δήλωση «σύμφωνα με τις απαιτήσεις της Ευρωπαϊκής Ένωσης που καθορίζονται στην εκτελεστική απόφαση (ΕΕ) 2016/412 της Επιτροπής»·
            
         
               β)
            
            
               τον(τους) αριθμό(-ούς) δέσμης(-ών)·
            
         
               γ)
            
            
               το όνομα της(των) εγκεκριμένης(-ων) εγκατάστασης(-εων) στον Καναδά.
            
         Άρθρο 3
   Ενημέρωση σχετικά με τις εισαγωγές
   Κάθε κράτος μέλος εισαγωγής υποβάλλει στην Επιτροπή και στα άλλα κράτη μέλη έως τις 31 Δεκεμβρίου κάθε έτους πληροφορίες σχετικά με τις ποσότητες φορτίων συγκεκριμένης ξυλείας που εισήγαγε κατά τη διάρκεια των προηγούμενων 12 μηνών σύμφωνα με την παρούσα απόφαση.
   Άρθρο 4
   Κοινοποίηση περιπτώσεων μη συμμόρφωσης
   Τα κράτη μέλη κοινοποιούν στην Επιτροπή και στα άλλα κράτη μέλη κάθε περίπτωση φορτίου που δεν πληροί τους όρους της παρούσας απόφασης. Η εν λόγω κοινοποίηση πραγματοποιείται το αργότερο εντός τριών εργάσιμων ημερών από την ημερομηνία κατάσχεσης του φορτίου.
   Άρθρο 5
   Ημερομηνία λήξης ισχύος
   Η ισχύς της παρούσας απόφασης λήγει στις 31 Δεκεμβρίου 2017.
   Άρθρο 6
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 17 Μαρτίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      ΠΑΡΑΡΤΗΜΑ
      1.   Απαιτήσεις σχετικά με την επεξεργασία
      
      Η επεξεργασία της συγκεκριμένης ξυλείας, όπως αυτή ορίζεται στο άρθρο 1, πρέπει να πληροί όλες τις ακόλουθες απαιτήσεις:
      α)   Εκφλοίωση
      
      Η συγκεκριμένη ξυλεία εκφλοιώνεται, με την εξαίρεση της τυχόν ποσότητας οπτικώς ξεχωριστών και σαφώς διακριτών μικρών κομματιών φλοιού τα οποία συμμορφώνονται με έναν από τους ακόλουθους όρους:
      
                  α)
               
               
                  το πλάτος τους είναι μικρότερο των 3 cm (ανεξάρτητα από το μήκος τους) ή
               
            
                  β)
               
               
                  εάν το πλάτος τους υπερβαίνει τα 3 cm, το συνολικό εμβαδόν κάθε επιμέρους κομματιού φλοιού είναι μικρότερο των 50 cm2.
               
            β)   Πρίση
      
      Η συγκεκριμένη πριστή ξυλεία παράγεται από αποφλοιωμένη στρόγγυλη ξυλεία.
      γ)   Θερμική κατεργασία
      
      Η συγκεκριμένη ξυλεία θερμαίνεται στη διατομή της (profile) σε τουλάχιστον 71 °C για 1 200 λεπτά, σε θάλαμο θέρμανσης εγκεκριμένο από την Καναδική Αρχή Ελέγχου Τροφίμων (Canadian Food Inspection Agency — CFIA) ή οργανισμό εγκεκριμένο από τη CFIA.
      δ)   Ξήρανση
      
      Η συγκεκριμένη ξυλεία ξηραίνεται βάσει αναγνωρισμένων από τη CFIA βιομηχανικών προγραμμάτων ξήρανσης διάρκειας τουλάχιστον δύο εβδομάδων.
      Η τελική περιεκτικότητα σε υγρασία της ξυλείας δεν υπερβαίνει το 10 %, εκφραζόμενη ως ποσοστό ξηρής ύλης.
      2.   Απαιτήσεις σχετικά με τις εγκαταστάσεις
      
      Η συγκεκριμένη ξυλεία πρέπει να παράγεται, να διακινείται και να αποθηκεύεται σε εγκατάσταση που πληροί όλες τις ακόλουθες απαιτήσεις:
      
                  α)
               
               
                  έχει εγκριθεί επίσημα από τη CFIA σύμφωνα με το πρόγραμμα πιστοποίησης της CFIA όσον αφορά τον επιβλαβή οργανισμό Agrilus planipennis Fairmaire·
               
            
                  β)
               
               
                  είναι καταχωρισμένη σε βάση δεδομένων που δημοσιεύεται στον δικτυακό τόπο της CFIA·
               
            
                  γ)
               
               
                  υποβάλλεται σε έλεγχο από τη CFIA ή οργανισμό εγκεκριμένο από τη CFIA τουλάχιστον μία φορά τον μήνα και έχει διαπιστωθεί ότι πληροί τις απαιτήσεις του παρόντος παραρτήματος·
               
            
                  δ)
               
               
                  χρησιμοποιεί εξοπλισμό για την κατεργασία του ξύλου ο οποίος έχει βαθμονομηθεί σύμφωνα με το εγχειρίδιο χρήσης του εξοπλισμού·
               
            
                  ε)
               
               
                  τηρεί αρχεία των διαδικασιών που ακολουθεί προς έλεγχο από την CFIA ή οργανισμό εγκεκριμένο από τη CFIA, τα οποία συμπεριλαμβάνουν στοιχεία σχετικά με τη διάρκεια της κατεργασίας, τις θερμοκρασίες στις οποίες υποβάλλεται η ξυλεία κατά την κατεργασία της και την τελική περιεκτικότητα σε υγρασία για κάθε συγκεκριμένη δέσμη προς εξαγωγή.
               
            3.   Επισήμανση
      
      Κάθε δέσμη συγκεκριμένης ξυλείας πρέπει να φέρει εμφανώς, αφενός, αριθμό δέσμης και, αφετέρου, ετικέτα με την ένδειξη «HT-KD» ή «Heat Treated-Kiln Dried» (θερμικά κατεργασμένη — ξηραμένη σε κλίβανο). Η εν λόγω ετικέτα πρέπει να εκδίδεται από ή υπό την εποπτεία εξουσιοδοτημένου στελέχους της εγκεκριμένης εγκατάστασης, ύστερα από εξακρίβωση ότι τηρήθηκαν οι απαιτήσεις σχετικά με την επεξεργασία που προβλέπονται στο σημείο 1 και οι απαιτήσεις σχετικά με τις εγκαταστάσεις που προβλέπονται στο σημείο 2.
      4.   Έλεγχοι πριν από την εξαγωγή
      
      Η συγκεκριμένη ξυλεία που προορίζεται για την Ένωση πρέπει να ελέγχεται από τη CFIA ή οργανισμό εγκεκριμένο από τη CFIA προς τον σκοπό της επιβεβαίωσης ότι η εν λόγω ξυλεία έχει υποβληθεί, πριν από την εξαγωγή της, σε όλες τις φυτοϋγειονομικές διαδικασίες και μέτρα που επιτρέπουν να συναχθεί το συμπέρασμα ότι είναι απαλλαγμένη από τον επιβλαβή οργανισμό Agrilus planipennis Fairmaire.